ddrg/super_eurlex huggingface dataset:
KIRJALLINEN KYSYMYS E-2662/00

esittäjä(t): Christos Zacharakis (PPE-DE) ja Antonios Trakatellis (PPE-DE) neuvostolle

(3. elokuuta 2000)

Aihe: Turkin joukkojen suorittama lehdistön edustajien pidättäminen Kyproksen miehitetyssä osassa

Pohjois-Kyproksen hallinnon, joka muodostuu kyproksenturkkilaisesta nukkehallituksesta ja turkkilaisista miehitysjoukoista, suorittamat Avrupa-sanomalehden uutispäällikön Sener Leventin sekä toimittajien Ali Osmanin ja Harun Denizkanin sekä muiden saman sanomalehden toimituksessa työskentelevien henkilöiden pidätykset (7.7.2000) ja kuulustelut vakoilusyytöksen perusteella, sekä vastaavanlainen valheellinen ja panetteleva vakoilusyytös Kyproksen toimittajaliittoa ja henkilökohtaisesti sen puheenjohtajaa Andreas Kannaourosia vastaan, edustavat räikeää perusvapauksien loukkausta. Niillä pyritään pelottelemaan toimittajia ja rajoittamaan ilmaisuvapautta Kyproksen miehitetyssä osassa ja erityisesti pakottamaan Kannaouros lopettamaan taistelunsa lehdistönvapauden puolesta sekä Avrupa-sanomalehden ja sen toimittajien vaientamista vastaan.

1. Mihin toimiin neuvosto on ryhtynyt ja mitä toimia se aikoo toteuttaa kyseisen räikeän perusvapauksien ja ihmisoikeuksien loukkaamisen ja polkemisen johdosta?

2. Onko Turkin mahdollista tällaisten tapausten jälkeen aloittaa EU:n kanssa liittymisneuvottelut, kun otetaan huomioon Helsingissä järjestetyn Eurooppa-neuvoston huippukokouksen päätelmät ja Kööpenhaminassa asetettujen, ihmisoikeuksien kunnioittamista ehdokasvaltioissa koskevien kriteerien tiukka täytäntöönpano?

3. Kun otetaan huomioon, että EU:n ja Turkin välisiä suhteita säätelevät demokraattisten periaatteiden sekä oikeusvaltion, ihmisoikeuksien ja perusvapauksien periaatteiden kunnioittaminen, ja että näiden suhteiden kehittymisen ehtona on mainittujen periaatteiden kunnioittaminen, voiko EU ryhtyä syventämään kyseisiä suhteita, ellei Turkki ensin ryhdy noudattamaan mainittuja periaatteita?

Vastaus

(20. marraskuuta 2000)

Arvoisien parlamentin jäsenten kuvaamaa tapausta ei ole saatettu neuvoston käsiteltäväksi eikä neuvosto näin ollen ole voinut toteuttaa konkreettisia toimenpiteitä. Neuvosto muistuttaa, että EU on huolestunut ihmisoikeusloukkauksia koskevista tiedoista ja seuraa edelleen tiiviisti Turkin ihmisoikeustilannetta ja ottaa tarvittaessa esiin yksittäistapauksia Turkin viranomaisten kanssa. Helsingin Eurooppa-neuvoston antama lausunto, jonka mukaan Kööpenhaminan poliittisten kriteerien täyttäminen on edellytyksenä yhdentymisneuvottelujen aloittamiselle, pätee edelleen. Turkissa tapahtunut kehitys ei ole vielä yltänyt vaiheeseen, joka mahdollistaisi EU:n ja Turkin välisten suhteiden syventämisen edelleen aloittamalla yhdentymisneuvottelut.
KIRJALLINEN KYSYMYS E-2879/00

esittäjä(t): Camilo Nogueira Román (Verts/ALE) komissiolle

(14. syyskuuta 2000)

Aihe: Kalastussopimuksen uusiminen Marokon kanssa

Espanjan tiedotusvälineet ovat julkaisseet komission lähteistä peräisin olevan lausunnon, jossa myönnetään, että uudesta kalastussopimuksesta Marokon kanssa käytävien neuvottelujen päivämääriä ei ole lyöty lukkoon. Samalla tiedotusvälineet ovat muistuttaneet, että tästä sopimuksesta riippuu 415 aluksen laivaston tulevaisuus Espanjassa ja 4000 työpaikkaa Galiciassa, Andalusiassa ja Kanarian saarilla. Espanjassa ja edustamassani Galiciassa seurataan hämmästyneenä eurooppalaisten ja espanjalaisten viranomaisten syyllistä vaikenemista tilanteessa, jossa Euroopan unionin jäsenvaltioista, kuten Hollannista ja Irlannista peräisin olevat suuret laivat ovat todistettavasti korvanneet EU:n ja Marokon kuningaskunnan välisiin sopimuksiin sisältyvät laivat yksityissopimusten ja marokkolaisten antamien lupien nojalla ja kalastavat EU:n lainsäädäntöä noudattaville yrityksille kiellettyjä lajeja ja suunnittelevat jopa suurten jäähdyttämöjen rakentamista Kanarian saarille tällä tavalla pyydystettyjen saaliiden käsittelemiseksi. Eräässä galicialaisessa tiedotusvälineessä arvioitiin tällaisten jättitroolareiden saaliiden määräksi 100 000 tonnia kalaa, joka olisi enemmän kuin edellisen EU:n ja Marokon kalastussopimuksen kaikki saaliit yhteensä.

Edellinen sopimus raukesi marraskuussa 1999. Eikö komissio katso, että yhdeksän kuukauden epävarmuuden jälkeen on aika julkistaa eurooppalaisten toimielinten selkeä ja lopullinen kanta tämän vaikean ongelman ratkaisemiseksi? Miten komissio aikoo selvittää tämän sietämättömän tilanteen, joka aiheutuu siitä, että Marokon vesillä kalastaa jäsenvaltioiden aluksia, vaikka se on kielletty galicialaisilta, kanarialaisilta ja andalusialaisilta ja muiden jäsenvaltioiden esimerkiksi Portugalin aluksilta?

Franz Fischlerin komission puolesta antama vastaus

(16. lokakuuta 2000)

Komission kanta yhteisön ja Marokon välisiin tuleviin suhteisiin kalastuksen alalla on edelleen sama kuin neuvoston lokakuussa 1999 yksimielisesti hyväksymissä neuvotteluvaltuuksissa ilmaistu kanta.

Kuten arvoisa parlamentin jäsen tietää, komissio on viime kuukausina toiminut aktiivisesti kaikilla tasoilla käynnistääkseen neuvottelut mahdollisimman pian. Aiheen tiimoilta on pidetty useita poliittisia kokouksia Marokon hallituksen kanssa, ja vuoden 2000 heinäkuun lopussa ja syyskuussa pidettiin tekninen kokous. Komissio pitää parlamentin täysin ajan tasalla yhteyksistään Marokon viranomaisiin.

Komissio voi vahvistaa, että se on ollut tietoinen Marokon vesillä tällä hetkellä pyytävien yhteisön alusten toimista vuoden 2000 ensimmäisistä kuukausista lähtien. On pantava merkille, että kyseiset alukset eivät pyydä lajeja, joita yhteisön alukset ovat perinteisesti pyytäneet.

Niiden toiminta Marokossa on seurausta alankomaalaisten yritysten ja Marokon viranomaisten välisistä yksityisistä sopimuksista, jotka eivät kuulu komission toimivaltaan. Komissio ei näin ollen voi puuttua näihin järjestelyihin.
KIRJALLINEN KYSYMYS E-1954/00 esittäjä(t): Alexandros Alavanos (GUE/NGL) komissiolle. Työpaikkojen häviäminen pastaa tuottavan Misko-nimisen yrityksen tukea saavan investoinnin yhteydessä.



Virallinen lehti nro 103 E , 03/04/2001 s. 0038 - 0038



KIRJALLINEN KYSYMYS E-1954/00 esittäjä(t): Alexandros Alavanos (GUE/NGL) komissiolle (16. kesäkuuta 2000) Aihe: Työpaikkojen häviäminen pastaa tuottavan Misko-nimisen yrityksen tukea saavan investoinnin yhteydessä Kahdessa komissiolle esittämässäni kysymyksessä (E-2778/99 ja 2779/99)(1) pyysin selvityksiä seikkoihin, jotka koskivat Misko-nimisen yrityksen saamaa tukea ja sen työntekijöiden työpaikkoja. Komissiosta vastauksen antoi näistä asioista vastaava komissaari A. Diamantopoulos sanoen, että hän kerää tarvittavia tietoja ja tiedottaa mahdollisimman pian tutkimustensa tuloksesta. Misko-yrityksen työntekijöiden vaikean aseman huomioon ottaen kysytään, missä vaiheessa tietojen keruu on? Koska saamme vastauksen? (1) EYVL C 225 E, 8.8.2000, s. 206. Anna Diamantopouloun komission puolesta antama vastaus (4. lokakuuta 2000) Arvoisa parlamentin jäsen saa piakkoin lisävastauksen esittämiinsä kirjallisiin kysymyksiin E-2778/99 ja E-2779/99.
KIRJALLINEN KYSYMYS P-3469/00 esittäjä(t): Marie-Noëlle Lienemann (PSE) komissiolle. Direktiivin 98/44/EY uudelleentarkastelu.



Virallinen lehti nro 136 E , 08/05/2001 s. 0231 - 0231



KIRJALLINEN KYSYMYS P-3469/00 esittäjä(t): Marie-Noëlle Lienemann (PSE) komissiolle (30. lokakuuta 2000) Aihe: Direktiivin 98/44/EY uudelleentarkastelu Saksan hallituksen mukaan direktiivin 98/44/EY(1) bioteknologian keksintöjen oikeudellisesta suojasta tulisi tarkastella uudelleen. Tähän mennessä direktiivi on saatettu osaksi kansallista lainsäädäntöä vain kolmessa jäsenvaltiossa. Onko komission mielestä direktiivin sisältöä tarkasteltava uudelleen? (1) EYVL L 213, 30.7.1998, s. 13. Frederik Bolkesteinin komission puolesta antama vastaus (22. marraskuuta 2000) Arvoisa parlamentin jäsen esittää, että Saksan hallitus haluaisi tarkistaa bioteknologian keksintöjen oikeudellisesta suojasta 6 päivänä heinäkuuta 1998 annettua Euroopan parlamentin ja neuvoston direktiiviä 98/44/EY. Komission käsityksen mukaan Saksan hallitus ei ole vaatinut tällaista menettelyä. Saksan hallitus on todennut tiettyjen direktiivin 98/44/EY kattamien alojen merkityksen ja toivonut, että niihin kiinnitettäisiin erityistä huomiota, kun direktiivi saatetaan osaksi Saksan kansallista lainsäädäntöä, mikä on jo aloitettu. Direktiivi oli määrä saattaa osaksi jäsenvaltioiden kansallista lainsäädäntöä ennen 30 päivää heinäkuuta 2000. Kuten parlamentin jäsen korostaa, ainoastaan kolme jäsenvaltiota on tähän mennessä saattanut direktiivin osaksi kansallista lainsäädäntöään. On kuitenkin huomattava, että suurin osa jäsenvaltioista on aloittanut lainsäädäntöprosessin, jonka tarkoituksena on direktiivin täytäntöönpano niiden kansallisissa lainsäädännöissä. Osa jäsenvaltioista on juuri saamassa lainsäädäntöprosessin päätökseen, ja niiden odotetaan piakkoin ilmoittavan komissiolle kansallisesta täytäntöönpanotoimenpiteestä tai -säädöksestä. Komissio on luonnollisesti kaikkien niiden jäsenvaltioiden käytettävissä, jotka toivovat tukea direktiivin saattamisessa osaksi kansallista lainsäädäntöä.
KIRJALLINEN KYSYMYS E-2792/00 esittäjä(t): Niels Busk (ELDR) komissiolle. Korvaukseen oikeutettujen tuotteiden uudelleentuonti.



Virallinen lehti nro 113 E , 18/04/2001 s. 0177 - 0177



KIRJALLINEN KYSYMYS E-2792/00 esittäjä(t): Niels Busk (ELDR) komissiolle (4. syyskuuta 2000) Aihe: Korvaukseen oikeutettujen tuotteiden uudelleentuonti Kysymykseni E-0979/00 jatkoksi haluaisin kiinnittää komission huomion siihen, että maidon ja naudanlihan tapauksessa suurin osa kaikista tuotteista on määritelty erityisen alttiiksi keinottelutarkoituksessa käytävälle kaupalle. Tukien viimeisimpien leikkauksien valossa haluaisin tietää, aikooko komissio supistaa tätä luetteloa, koska ongelman voidaan olettaa olevan erityisen ajankohtainen sellaisten tuotteiden tapauksessa, joista maksetaan hyvin suuria korvauksia. Franz Fischlerin komission puolesta antama vastaus (12. lokakuuta 2000) Komissio ei aio tässä vaiheessa supistaa maataloustuotteiden vientitukijärjestelmän soveltamista koskevista yhteisistä yksityiskohtaisista säännöistä 15 päivänä huhtikuuta 1999 annetun komission asetuksen (EY) N:o 800/1999(1) liitteessä V tarkoitettua herkkien tuotteiden luetteloa. Vaikka vientituen määrää onkin alennettu eräiden tuotteiden osalta, tuotteiden uudelleentuonnin riski on edelleen olemassa silloin, kun tuotteisiin sovelletaan etuuskohtelun ulkopuoliseen tulliin verrattuna alennettua tuontitullia tai nollatullia. On myös mahdollista, että eräillä aloilla vientituen määrää saatetaan tulevaisuudessa korottaa. (1) EYVL L 102, 17.4.1999.
KIRJALLINEN KYSYMYS P-3310/00 esittäjä(t): Giuseppe Di Lello Finuoli (GUE/NGL) komissiolle. Laiton rakennushanke.



Virallinen lehti nro 103 E , 03/04/2001 s. 0242 - 0242



KIRJALLINEN KYSYMYS P-3310/00 esittäjä(t): Giuseppe Di Lello Finuoli (GUE/NGL) komissiolle (18. lokakuuta 2000) Aihe: Laiton rakennushanke Villa Castellin kunnan alueella Brindisin maakunnassa Italiassa sijaitseva mutkitteleva halkeama, apulialaiselle maisemalle tyypillinen luonnonkanava, on maisema-arvoltaan varsin merkittävä. Koko kyseinen alue halkeama mukaan lukien on määritelty alueeksi, jolla on ympäristöön liittyviä velvoitteita Italian kulttuuriperintö- ja luonnonnähtävyysministeriön 18.9.1996 antaman määräyksen nojalla (niin kutsutun galasso-lain mukaisesti). Apulian alueen laissa n:o 56/1980 kielletään kaikenlainen rakentaminen alle 200 metrin etäisyydelle halkeama-alueesta. Apulian alue (ympäristölautakunnan ekologian osaston puistoista ja luonnonsuojelualueista vastaava toimisto) on vahvistanut 14.5.1996 asiakirjalla n:o 3347, että uuden, 490 neliömetrin laajuisen rakennuksen rakentamisella halkeamaa ympäröivälle maisema-arvoltaan merkittävälle luonnonalueelle olisi vielä arvioimattomia kielteisiä jälkivaikutuksia maisemalle, luonnolle, maaperälle ja pintavesille. Villa Castellin kunta, joka saa myös yhteisön rahoitusta useasta rahastosta rahoitettavasta toimenpideohjelmasta (alakohdat 7.3.9. ja 7.3.10.), on ympäristövelvoitteisesta alueesta annettuja määräyksiä sekä kansallisia ja alueellisia lakeja rikkoen aloittanut 693 neliömetrin laajuisen monitoimikeskuksen rakennustyöt yllä mainitun halkeaman alueella. Voisiko komissio ilmoittaa, onko rahoituksen saaminen useasta rahastosta rahoitettavasta toimenpideohjelmasta hyväksyttävää sellaisten rakennushankkeiden toteuttamiseksi, jotka rikkovat arvokkaiden maisemien ja luonnonnähtävyyksien pelastamiseksi säädettyjä lakeja? Voisiko komissio myös ilmoittaa, mihin toimiin se aikoo ryhtyä lähetettyään ensin virkamiehensä paikan päälle tutkimaan, pitävätkö edellä esitetyt seikat paikkansa? Michel Barnier'n komission puolesta antama vastaus (3. marraskuuta 2000) Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.
KIRJALLINEN KYSYMYS E-2789/00 esittäjä(t): Jillian Evans (Verts/ALE) neuvostolle. Tuberkuloosi.



Virallinen lehti nro 113 E , 18/04/2001 s. 0177 - 0177



KIRJALLINEN KYSYMYS E-2789/00 esittäjä(t): Jillian Evans (Verts/ALE) neuvostolle (1. syyskuuta 2000) Aihe: Tuberkuloosi Lähes kaksi miljoonaa ihmistä kaikkialla maailmassa kuolee vuosittain tuberkuloosiin. Näin tapahtuu, vaikka on olemassa tehokas ja edullinen niin kutsuttu välittömän valvonnan alla toteutettava hoitostrategia (DOTS), jonka avulla voitaisiin parantaa useimmat tuberkuloositapaukset 69 kuukaudessa. Onko Euroopan unioni suunnitellut rahoittavansa joitakin hankkeita Afrikassa tai Aasiassa, jotta voitaisiin ehkäistä tämän vakavan taudin leviäminen? Jos ei ole, tuleeko neuvosto tutkimaan mahdollisuuksia tällaisen hankkeen toteuttamiseen? Vastaus (16. marraskuuta 2000) Euroopan unioni on tehnyt monien Afrikan, Aasian ja Latinalaisen Amerikan kehitysmaiden kanssa kahdenvälisiä ja monenvälisiä yhteistyösopimuksia, joista mainittakoon esimerkiksi AKT-maiden kanssa tehty Cotonoun sopimus. Kyseisten sopimusten pohjalta unioni tukee merkittävällä tavalla kansanterveyden alan hankkeita, joihin kuuluu myös hankkeita tuberkuloosin ja muiden tartuntatautien torjumiseksi. Pyydämme arvoisaa parlamentin jäsentä panemaan lisäksi merkille menettelytapoja koskevat päätelmät, jotka hyväksyttiin kehitysneuvostossa 18. toukokuuta 2000 kolmen tärkeimmän tartuntataudin eli HIV:n/AIDSin, malarian ja tuberkuloosin osalta.
KIRJALLINEN KYSYMYS E-3030/00 esittäjä(t): Stefano Zappalà (PPE-DE), Generoso Andria (PPE-DE), Francesco Musotto (PPE-DE), Guido Viceconte (PPE-DE), Antonio Tajani (PPE-DE), Giorgio Lisi (PPE-DE), Giuseppe Nisticò (PPE-DE), Mario Mauro (PPE-DE), Raffaele Lombardo (PPE-DE), Umberto Scapagnini (PPE-DE), Raffaele Costa (PPE-DE), Amalia Sartori (PPE-DE) ja Francesco Fiori (PPE-DE) komissiolle. Kalabrian mutavyöry.



Virallinen lehti nro 136 E , 08/05/2001 s. 0163 - 0164



KIRJALLINEN KYSYMYS E-3030/00 esittäjä(t): Stefano Zappalà (PPE-DE), Generoso Andria (PPE-DE), Francesco Musotto (PPE-DE), Guido Viceconte (PPE-DE), Antonio Tajani (PPE-DE), Giorgio Lisi (PPE-DE), Giuseppe Nisticò (PPE-DE), Mario Mauro (PPE-DE), Raffaele Lombardo (PPE-DE), Umberto Scapagnini (PPE-DE), Raffaele Costa (PPE-DE), Amalia Sartori (PPE-DE) ja Francesco Fiori (PPE-DE) komissiolle (26. syyskuuta 2000) Aihe: Kalabrian mutavyöry - Soveraton kunnassa, Kalabrian alueella Italiassa kuoli 10. syyskuuta epäsuotuisien sääolosuhteiden vuoksi ainakin viisi vammaista sekä vapaaehtoistyöntekijöitä ja turisteja, eli yhteensä luultavasti 15 henkeä, ja lisäksi yli 20 henkeä loukkaantui. - Katastrofilla oli vaikutuksia myös luontoon kokonaisuudessaan, sillä alue likaantui pahasti kaatopaikoilta peräisin olleiden jätteiden levitessä ympäristöön. - Vesi ja jätteet vyöryivät leirintäalueelle, joka on täysin laillinen mutta joka sijaitsee joen rannalla paikalla, joka on nähtävästi määritelty korkean ympäristöuhan alaiseksi alueeksi. - Italian maaperällä on jo jonkin aikaa tapahtunut jatkuvasti luonnonkatastrofeja, joissa on menetetty ihmishenkiä. Nämä onnettomuudet olisivat kuitenkin olleet ennustettavissa, ja ne ovat usein epäsuorasti aiheutuneet siitä, että viranomaiset eivät ole ryhtyneet ennaltaehkäiseviin toimenpiteisiin. - Onko Italian hallitus julkaissut kartan alueista, jotka ovat ympäristöuhan alaisia? - Kiinnittääkö komissio huomiota kyseisiin alueisiin ja valvooko se niitä? - Hoitavatko Italian viranomaiset tehtävänsä riittävän hyvin Euroopan unionin kansalaisten turvallisuuden varmistamiseksi ja Italian maaperän suojelemiseksi? Margot Wallströmin komission puolesta antama vastaus (10. marraskuuta 2000) Komissio on pahoillaan siitä, että viimeaikaiset tulvat Solveratossa ja Calabressa ovat vaatineet ihmishenkiä, aiheuttaneet loukkaantumisia ja johtaneet ympäristövahinkoihin. Parlamentin jäsenen esittämien kysymysten aihepiiri ei kuulu komission toimivaltaan. Komissiolla ei näin ollen valitettavasti ole käytettävissään pyydettyjä tietoja. Komissio ilmoittaa kuitenkin parlamentin jäsenelle, että Mezzogiornoa koskevan yhteisön tukikehyksen yhteydessä on ohjelmakaudella 1994-1999 myönnetty tukea Calabren alueelle yhteensä 57 miljoonaa euroa Euroopan aluekehitysrahastosta. Tuki on tarkoitettu ympäristön suojelemista koskeviin toimenpiteisiin, joista yksi koskee tämäntyyppisten riskien ehkäisemistä.
KIRJALLINEN KYSYMYS E-3182/00 esittäjä(t): Phillip Whitehead (PSE) komissiolle. Terveys- ja turvallisuussäännöt.



Virallinen lehti nro 136 E , 08/05/2001 s. 0200 - 0200



KIRJALLINEN KYSYMYS E-3182/00 esittäjä(t): Phillip Whitehead (PSE) komissiolle (10. lokakuuta 2000) Aihe: Terveys- ja turvallisuussäännöt Tällä hetkellä jäsenvaltioiden kansalliset oikeuslaitokset eivät kykene toimimaan sellaisia muista jäsenvaltioista tulevia yhtiöitä vastaan, jotka eivät suostu maksamaan terveys- ja turvallisuuslakien rikkomisesta kyseisessä jäsenvaltiossa langetettuja sakkoja. Aikooko komissio ehdottaa aloitteita tilanteen korjaamiseksi? Anna Diamantopouloun vastaus komission puolesta (1. joulukuuta 2000) Komissio tuntee arvoisan parlamentin jäsenen kuvaaman tilanteen. Johtavien työsuojelutarkastajien komitea on työterveyden ja työturvallisuuden alalla pohtinut mahdollisuutta nostaa kanne muissa jäsenvaltioissa toimivia yrityksiä vastaan. Komitean piirissä perustettiin vuonna 1999 työryhmä tarkastelemaan, missä olosuhteissa yhden jäsenvaltion lainsäädäntöä voisi olla mahdollista panna täytäntöön muissa jäsenvaltioissa toimiviin yrityksiin nähden ja milloin jäsenvaltioiden yhteistyö olisi tarpeen. Työryhmä pyrkii tässä yhteydessä löytämään keinoja varmistaa, että työterveys- ja työturvallisuuslainsäädännön rikkomista koskevilla kanteilla päästäisiin silloinkin, kun työnantaja toimii toisessa jäsenvaltiossa kuin missä lainsäädäntöä rikottiin, samaan tulokseen kuin jos työnantaja toimii samassa jäsenvaltiossa. Valtioiden rajat ylittävä lainsäädännön täytäntöönpano liittyy kiinteästi päätösten vastavuoroiseen tunnustamiseen rikos- ja hallintoasioissa. Analyyseissä on tämän vuoksi otettava huomioon tämän asian tiimoilta oikeus- ja sisäasioiden yhteydessä tehty työ. Vastavuoroisen tunnustamisen alalla on toistaiseksi saatu aikaan erityisesti seuraavat: rikosasioita koskevien lopullisten päätösten vastavuoroista tunnustamista käsittelevä komission tiedonanto Euroopan parlamentille ja neuvostolle(1) ja vastavuoroista tunnustamista koskevan periaatteen toteuttamista käsittelevä toimenpideohjelma, jonka neuvosto ja komissio pyrkivät saamaan valmiiksi vuoden 2000 loppuun mennessä(2). Edellä mainittujen voidaan olettaa muodostavan hyödyllisen perustan toimille, joilla on määrä parantaa valtioiden rajat ylittävistä rikkomuksista määrättävien rangaistusten täytäntöönpanoa unionin alueella. (1) KOM(2000) 495 lopullinen. (2) Ks. Tampereen Eurooppa-neuvoston yhteydessä annettu puheenjohtajavaltion lausuma nro 37.
KIRJALLINEN KYSYMYS E-3073/00

esittäjä(t): Carlos Ripoll y Martínez de Bedoya (PPE-DE) komissiolle

(2. lokakuuta 2000)

Aihe: Maataloustuki

OECD on julkaissut raportin vuonna 1999 annetusta maataloustuesta, josta käy ilmi OECD-valtioiden maataloustuen kasvusuuntaus. Yhdysvallat on kaiken lisäksi päättänyt nostaa maataloustukeaan 15 miljardilla dollarilla, joka maksetaan suorina avustuksina ja satovakuutuksina.

Yhdysvaltojen välitön maataloustuki on siten noussut noin 700 prosentilla vuodesta 1996.

Jos tarkastellaan vuosina 1998, 1999 ja 2000 maatalousalalle myönnettyjä tukia, yhdysvaltalaiset viljelijät saavat kolme kertaa enemmän tukea kuin eurooppalaiset.

Toisaalta amerikkalaiset antavat usein lausuntoja, joissa EU:n jäsenvaltioita kehotetaan supistamaan maataloustukeaan.

Mihin toimiin EU on ryhtynyt tämän vakavan tilanteen ratkaisemiseksi?

Mihin toimiin EU aikoo ryhtyä Yhdysvaltojen maataloustukijärjestelmän valvomiseksi?

Miten Yhdysvallat noudattaa Uruguayn kierroksella sovittuja velvoitteita?

Franz Fischlerin komission puolesta antama vastaus

(3. marraskuuta 2000)

Maataloutta käsittelevässä tullitariffeja ja kauppaa koskevassa yleissopimuksessa (GATT) luokitellaan kansalliset tuet. Niin kutsuttuun keltaiseen laatikkoon kuuluvat kansalliset politiikat, joilla on kauppaa vääristäviä vaikutuksia. Näitä politiikkoja ilmaistaan yhdistetyllä indeksillä, jota kutsutaan kokonaistuen mittausmenetelmäksi (AMS, aggregate measurement of support), jonka perusarvoa on vähennettävä 20 prosentilla kuuden vuoden toimeenpanokauden (19952001) aikana. Vuosina 19951997 Yhdysvallat käytti alle 30 prosenttia AMS:stä (vuonna 1997 Yhdysvaltojen AMS:n käyttö oli 21,49 miljardia Yhdysvaltain dollaria).

Kansallisen tuen toisella luokalla, niin kutsutulla vihreällä laatikolla, ei ole kauppaa vääristäviä vaikutuksia, tai niitä on erittäin vähän. Tähän laatikkoon kuuluviin toimenpiteisiin ei sovelleta vähennyksiin liittyviä sitoumuksia. Yhdysvaltojen vuosina 19951997 koko maata koskevan vihreän laatikon kustannukset olivat 87 prosenttia Yhdysvaltojen koko kansallisesta tuesta (vuonna 1997 Yhdysvaltojen koko kansallinen tuki oli 58,88 miljardia Yhdysvaltain dollaria). Yhdysvaltojen vihreän laatikon kaksi tärkeintä luokkaa ovat kansallinen elintarviketuki ja erillinen tulotuki, joiden osuus oli vastaavasti noin 75 ja 10 prosenttia Yhdysvaltojen vihreän laatikon kokonaiskustannuksista.

Yhdysvallat ei käytä niin kutsuttua sinistä laatikkoa koskevia toimenpiteitä, joita ovat tuotannonrajoitusohjelmien mukaiset suorat tuet.

Avustusohjelmia koskevat viimeaikaiset päätökset sekä lainan alijäämämaksujärjestelmän lisääntyvät määrät muuttavat todennäköisesti Yhdysvaltojen kansallisen tuen kokonaan. Yhdysvaltojen on kuitenkin ilmoitettava Maailman kauppajärjestön maatalouskomitealle sen kansallisten tukitoimenpiteiden laajuus ja rakenne vuosina 1998 ja 1999. Yhteisö tarkastaa huolellisesti ilmoitusten jättämisen jälkeen, että Yhdysvallat täyttää Uruguayn kierroksella tehdyt sitoumukset kokonaan.
KIRJALLINEN KYSYMYS E-2734/00 esittäjä(t): Ioannis Souladakis (PSE) neuvostolle. EU:n ja Bulgarian välisten neuvottelujen aloittaminen.



Virallinen lehti nro 113 E , 18/04/2001 s. 0161 - 0161



KIRJALLINEN KYSYMYS E-2734/00 esittäjä(t): Ioannis Souladakis (PSE) neuvostolle (3. elokuuta 2000) Aihe: EU:n ja Bulgarian välisten neuvottelujen aloittaminen Puheenjohtaja Ranskan ehdokasvaltioiden kanssa käytävien neuvottelujen aloittamista koskevien ohjelmajulistusten mukaan EU:n neuvottelujen Bulgarian kanssa odotetaan alkavan vain viidellä EU:n lainsäädännön alalla, mistä seuraa maan liittymisprosessin viivästyminen entisestään. Mistä syistä puheenjohtaja Ranska on tehnyt edellä mainitun päätöksen, että useampia aloja jätetään Bulgarian kanssa aloitettavien neuvottelujen ulkopuolelle, ja millä nimenomaisilla aloilla neuvottelujen näiden kahden osapuolen välillä odotetaan alkavan? Vastaus (16. marraskuuta 2000) Luvut, joita on ehdotettu käsiteltäväksi Bulgarian kanssa vuoden 2000 jälkipuoliskolla aloitettavissa neuvotteluissa, noudattavat täysin Helsingin ja Feiran Eurooppa-neuvostoissa vahvistettuja porrastus- ja tasoitusmahdollisuusperiaatteita. Neuvotteluissa on tarkoitus käsitellä unionin säännöstön viittä lukua, jotka ovat pääoman vapaa liikkuvuus, yhtiöoikeus, tilastot, televiestintä ja tietoteknologia, kuluttajat ja terveyden suojelu. Päätöksen tekeminen käsiteltävistä luvuista kuuluu puheenjohtajavaltion toimivaltaan siinä vaiheessa, kun se laatii työohjelmaansa. Lukujen luettelo on kuitenkin laadittu puheenjohtajavaltion ja komission tiiviissä yhteistyössä.